Misdaadkenner waarsku boere in W-Kaap | Netwerk24
Misdaadkenner waarsku boere in W-Kaap
Deur Alet van der Walt 15 Mei 2019 21:02
'n Misdaadkenner wat boere help om plaasaanvalle te voorkom, Lukas Swart, sê hy het al drie jaar gelede boere in die Wes-Kaap gewaarsku dat plaasaanvalle hier skerp gaan toeneem.
Swart, van Swartberg Intelligence Support Services, sê hy het verskeie plekke waar daar die afgelope tyd plaasaanvalle weens bende-aktiwiteit was, geïdentifiseer as moontlike brandpunte.
Swart glo ook dat radikale groepe by van die aanvalle betrokke is.
By Porterville is daar verlede jaar politieke slagspreuke op 'n plaashuis se mure geskryf. Ses weke later is Tobie en Desiree van Schalkwyk in November in dié huis aangeval.
Die aanvallers het brandstof oor Tobie uitgegooi en probeer om hom aan die brand te steek.
Johandré van Zyl, AfriForum se hoof van gemeenskapsveiligheid vir die suidstreek, het in November verlede jaar gesê die organisasie ondervind dat plaasaanvalle aan die toeneem is.
Swart sê Wes-Kaapse boere moet dit ernstig oorweeg om 'n organisasie op die been te bring wat soos die Heritage Protection Group (HPG) in Limpopo help om misdaad te bekamp.
"HPG het die kundigheid om die polisie se hand te versterk en hul suksesse in Limpopo is bekend onder boere," sê Swart.
HPG help ook dat plaasaanvallers suksesvol vervolg word, sê hy.
Hy sê boere in die Wes-Kaap moet besef hulle het dieselfde uitdagings as die boere in die res van die land.
Swart se waarskuwing volg nadat 'n boer van Bonnievale, Tool Wessels, Maandag vermoor is en sy vrou, Liezel, met kookwater gebrand is.
Piet en Elmien Steyn, ook van Bonnievale, is in Desember 2018 vermoor.
Ian Cameron van AfriForum sê daar is beslis 'n toename in plaasaanvalle in die Wes-Kaap en die provinsie het vanjaar reeds 12 plaasaanvalle gehad waarin drie mense vermoor is.
Daar is vanjaar landwyd reeds 18 moorde op plase gepleeg, waarvan die drie in die Wes-Kaap, sê Cameron.